UPUTSTVO ZA PODNOŠENJE ZAHTJEVA

ZA REALIZACIJU JAVNOG RADA

**UVOD**

Ovo Uputstvo je namijenjeno podnosiocima zahtjeva na Konkurs za realizaciju programa javnog rada.

Javni rad je rad koji se organizuje u cilju zapošljavanja na određeno vrijeme, posebno osjetljivih grupa nezaposlenih lica, radi očuvanja i unapređenja njihovih radnih sposobnosti, kao i ostvarivanja određenog javnog interesa.

Javni interes se ostvaruje realizacijom pojedinih programa, pripremljenih od strane izvođača programa, a u okviru djelatnosti koja je jasno definisana njegovim konstitutivnim aktima i koja ga preporučuju za sprovođenje humanitarnih, edukativnih, socijalnih, ekoloških, komunalnih, infrastrukturnih programskih sadržaja, očuvanja kulturnih i istorijskih spomenika i drugih programa od javnog interesa.

Programske aktivnosti za ostvarivanje javnog interesa mogu izlaziti iz okvira djelatnosti izvođača, samo ukoliko su utvrđene konstitutivnim aktima partnera. Partnerstvo je odnos uspostavljen između dva ili više pravna ili fizička lica. U cilju obezbjeđenja efikasnog izvođenja programa, izvođač, nakon zaključivanja ugovora o realizacji programa javnog rada sa Zavodom, zaključuje ugovor sa programskim partnerom/ima. Ugovorom koji izvođač zaključuje sa programskim partnerom/ima uređuju se međusobna prava, obaveze i odgovornosti u vezi realizacije programa javnog rada i prihvataju principi dobre partnerske prakse.

Podnosilac zahtjeva u saradnji sa programskim partnerom/ima, mora pripremiti program javnog rada za nezaposlena lica koja pripadaju ciljnoj grupi Programa “Direktno otvaranje radnih mjesta – javni rad”, sa jasno definisanim ciljevima i objasniti kako će isti doprinijeti ostvarivanju ciljeva i očekivanih rezultata utvrđenih Programom.

Podnosilac zahtjeva kroz program javnog rada daje i detaljan opis svih programskih aktivnosti. Ukoliko ima partnera, mora naznačiti i njegovu ulogu u navedenim aktivnostima. Takođe, potrebno je opisati i resurse, sopstvene ili partnera uz pomoć kojih će realizovati prethodno opisane programske aktivnosti.

Ciljnu grupu Programa “Direktno otvaranje radnih mjesta – javni rad” čine lica iz evidencije o nezaposlenim licima Zavoda: bez školske spreme ili sa završenom osnovnom školom ili koja u poslednjih 12 mjeseci nijesu bili u radnom odnosu, ili žene. U programe javnog rada može se uključiti nezaposleno lice koje pripada nekoj ili nekim od navedenih grupa nezaposlenih lica.

Izvođač javnog rada je poslodavac nezaposlenim licima iz evidencije Zavoda angažovanim na sprovođenju programskih aktivnosti i sa ovim licima zaključuje ugovore o radu na period koji ne može biti kraći od perioda realizacije programa javnog rada.

# I PRAVILA PROGRAMA “DIREKTNO OTVARANJE RADNIH MJESTA - JAVNI RAD” ZA PODNOŠENJE ZAHTJEVA ZA REALIZACIJU JAVNOG RADA

Pravila podnošenja zahtjeva odnose se na:

1. pravna i fizička lica koja mogu podnijeti zahtjev- izvođači programa;
2. programske aktivnosti;
3. ciljnu grupu – učesnike programa.

### 1.1. Opravdanost podnosioca zahtjeva

Da bi se smatrao opravdanim podnosiocem zahtjeva za realizaciju programa javnog rada, odnosno da bi mogao biti izabran za izvođača programa, podnosilac zahtjeva mora da:

* je pravno ili fizičko lice koje u okviru svojih konstitutivnih akata ima jasno definisanu djelatnost koja ga preporučuje za realizaciju programa socijalnih, humanitarnih, edukativnih, ekoloških, komunalnih, infrastrukturnih sadržaja, očuvanja kulturnih i istorijskih spomenika i programe drugih sadržaja u drugim oblastima od javnog interesa;
* je upoznat da je javni rad društveno koristan rad koji ne uključuje njegove redovne poslove i ne može da ima za svrhu stvaranja profita;
* nije u stečajnom postupku, postupku likvidacije, nije prestao obavljati djelatnost i da mu žiro račun nije blokiran;
* ima izmirene obaveze po osnovu poreza i doprinosa na lična primanja, zaključno sa 31.12.2020. godine, odnosno da redovno izmiruje reprogramirane poreske obaveze po osnovu poreza i doprinosa na lična primanja;
* obezbijedi programskog partnera/e ukoliko sa programom javnog rada planira realizaciju aktivnosti koje izlaze iz okvira njegove djelatnosti;
* sa nezaposlenim licima, angažovanim na realizaciji programa javnog rada, zaključi ugovore o radu, u trajanju koje nije kraće od trajanja javnog rada.

### 1.2 Partnerstvo

Podnosilac zahtjeva može samostalno ili u saradnji sa programskim partnerom/ima realizovati javni rad. Podnosilac zahtjeva istovremeno može biti i partner drugom podnosiocu zahtjeva. Dakle, isto pravno ili fizičko lice može biti podnosilac zahtjeva i istovremeno partner, ali samo jednom podnosiocu zahtjeva.

Partnerski odnos u realizaciji javnog rada je obavezan ukoliko se planiranim programom javnog rada predviđaju aktivnosti za ostvarivanje javnog interesa koje prevazilaze djelatnost podnosioca zahtjeva.

Programski partneri učestvuju u izradi programa javnog rada i odgovorni su za realizaciju svojih obaveza utvrđenih programom, a podnosilac zahtjeva obezbjeđuje izjavu partnera (Prilog 2).

### Programske aktivnosti

* 1. **Opravdane programske aktivnosti odnose se na:**

* pružanje podrške licima sa invaliditetom i/ili starim licima u stanju socijalne potrebe i/ili neke druge aktivnosti socijalnih sadržaja;
* aktivnosti humanitarnih, edukativnih, ekoloških, komunalnih, infrastrukturnih sadržaja, aktivnosti na planu očuvanja kulturnih i istorijskih spomenika i druge aktivnosti od javnog interesa.

**2.2 Trajanje programskih aktivnosti**

Programske aktivnosti se realizuju u najdužem trajanju od četiri mjeseca.

**2.3 Lokacija realizacije programskih aktivnosti**

Programske aktivnosti se realizuju na teritoriji Crne Gore.

### Ciljna grupa – učesnici javnog rada

Ciljnu grupu programa javnog rada čine lica iz evidencije o nezaposlenim licima Zavoda bez školske spreme ili sa završenom osnovnom školom ili žene ili lica koja u poslednjih 12 mjeseci nijesu bila u radnom odnosu. Dakle, na realizaciji aktivnosti iz programa javnog rada mogu se angažovati lica koja pripadaju nekoj ili nekim od navedenih grupa nezaposlenih lica.

## II NAČIN, VRIJEME I MJESTO PODNOŠENJA ZahtjevA

### Zahtjev za realizaciju javnog rada i potrebna dokumentacija

Ne postoji ograničenje u broju zahtjeva za realizaciju javnog rada koje može podnijeti isto pravno ili fizičko lice, kao ni u broju opština sprovođenja javnog rada od strane istog pravnog ili fizičkog lica.

Zahtjev za realizaciju javnog rada podnosi se na propisanom obrascu koji se nalazi na internet stranici Zavoda za zapošljavanje ( <http://www.zzzcg.me>). Uz zahtjev je neophodno podnijeti i sljedeću dokumentaciju:

* Rješenje o upisu podnosioca zahtjeva i partnera (ukoliko se javni rad realizuje u partnerskom odnosu) u registar nadležnog organa –original ili kopija originala;
* Kopija osnivačkog akta (Statuta), odnosno ovjerena kopija izvoda iz osnivačkog akta podnosioca zahtjeva i partnera (ukoliko se javni rad realizuje u partnerskom odnosu);
* Uvjerenje Uprave prihoda i carina da je podnosilac zahtjeva izmirio obaveze po osnovu poreza i doprinosa na lična primanja, zaključno sa 31.12.2020. godine, odnosno da podnosilac zahtjeva redovno izmiruje reprogramirane poreske obaveze, shodno Zakonu o reprogramu poreskih potraživanja (“Sl. list CG”, br. 83/16), - original ili kopija originala;
* Izjava podnosioca zahtjeva (Prilog 1);
* Izjava partnera (Prilog 2) - (samo ukoliko se javni rad realizuje u partnerskom odnosu);
* Izjava podnosioca zahtjeva o spremnosti na moguće korekcije programa u postupku obrade zahtjeva za izbor izvođača u dijelu broja učesnika programa i /ili dužine trajanja programa (Prilog 3) - (samo ukoliko je spreman na korekcije programa);
* Finansijski identifikacioni obrazac (Prilog 4);
* Nacrt ugovora o realizaciji javnog rada (Prilog 5).

Prilog 1, 2, 3, 4 i 5 takođe se predaju na obrascima koji se nalaze na internet stranici Zavoda za zapošljavanje na adresi: <http://www.zzzcg.me> .

Zahtjev za realizaciju javnog rada i potrebna dokumentacija podnose se u dva primjerka.

### Gdje i kako podnijeti zahtjeve

Zahtjevi moraju da budu dostavljeni u zapečaćenoj koverti. Šalju se kao preporučena pošiljka ili se lično predaju na adresu:

Zavod za zapošljavanje Crne Gore, Bulevar revolucije br. 5, Podgorica, sa naznakom “Komisiji za obradu zahtjeva i utvrđivanje liste učesnika javnog konkursa”.

Na koverti moraju da budu naznačeni:

* Pun naziv i adresa podnosioca zahtjeva i
* Broj konkursa za podnošenje zahtjeva

### Krajnji rok za podnošenje zahtjeva

Krajnji rok za podnošenje zahtjeva za realizaciju javnog rada je 30.08.2021. godine u 15 h.

**III OCJENA ZAHTJEVA**

Komisija za obradu zahtjeva i utvrđivanje liste učesnika javnog konkursa će, u postupku obrade zahtjeva, ostvariti uvid u sve podnijete zahtjeve i utvrditi da li su zahtjevi podnijeti, u okviru krajnjeg roka za podnošenje zahtjeva utvrđenog konkursom za realizaciju programa javnog rada. Komisija će takođe, utvrditi da li su zahtjevi podnijeti od strane pravnih ili fizičkih lica koja ispunjavaju uslove utvrđene Programom. Nakon obrade podnijetih zahtjeva, Komisija će pristupiti ocjenjivanju kako bi sačinila bodovnu listu učesnika javnog konkursa.

Komisija će ocjenjivati zahtjeve podnijete od strane pravnih i fizičkih lica koja ispunjavaju uslove utvrđene Programom “Direktno otvaranje radnih mjesta - javni rad”. Ocjenjivanje zahtjeva Komisija će vršiti po osnovu kriterijuma izbora utvrđenih Programom.

Kriterijumi izbora izvođača programa su:

1. Značaj programa
2. Iskustva podnosioca zahtjeva
3. Kapaciteti podnosioca zahtjeva
4. Metodologija predloga programa
5. Relevantnost predloga programa i
6. Konkurentnost i razvijenost opštine sprovođenja programa
7. Značaj programa

Primjenom ovog kriterijuma izbora izvođača programa, zahtjevi se ocjenjuju na osnovu usklađenosti potreba programa javnog rada navedenih u zahtjevu za njegovu realizaciju sa potrebama nezaposlenih lica iz ciljne grupe programa koja su pripremljena za uključivanje u program javnog rada u opštini realizacije programa.

Broj bodova koji se može ostvariti po osnovu ovog kriterijumu je 1 ili 2 boda.

Zahtjev se ocjenjuje sa 1 bod kada potrebe planiranog programa javnog rada ne odgovaraju potrebama nezaposlenih lica koja pripadaju ciljnoj grupi programa, ili kada su potrebe nezaposlenih lica za uključivanje u planirani program ispod potreba programa navedenih u zahtjevu za realizaciju javnog rada.

Ukoliko rezultat ostvaren po ovom kriterijumu bude 1 bod, zahtjev se neće dalje ocjenjivati.

Zahtjevi za realizaciju programa koji odgovaraju potrebama nezaposlenih lica iz ciljne grupe programa pripremljenih za uključivanje u program, ocjenjuju se sa 2 boda.

Kada dva ili više pravnih ili fizičkih lica podnesu zahtjeve za realizaciju programa u istoj opštini i u njima iskažu potrebu da programima obuhvate veći broj nezaposlenih lica od broja pripremljenih za uključivanje u programe u toj opštini kod jednog ili više, ali ne i svih podnosilaca zahtjeva, tada se zahtjevi svih podnosilac uslovno ocjenjuju sa 2 boda. Ovim načinom ocjenjivanja eliminiše se davanje prednosti pojedinim podnosiocima zahtjeva.

Svi zahtjevi koji su po ovom osnovu uslovno ocijenjeni sa 2 boda cijeniće se i primjenom ostalih kriterijuma izbora: iskustva podnosioca zahtjeva, kapaciteti podnosioca zahtjeva, metodologija predloga programa, relevantnost predloga programa, konkurentnost i razvijenost opštine sprovođenja programa

Ako zahtjevi uslovno ocijenjeni sa 2 boda i nakon ocjenjivanja primjenom ostalih kriterijuma izbora ostvare isti broj bodova, tada će se bodovna lista učesnika konkursa utvrditi žrijebanjem jednog ili više zahtjeva.

1. Iskustva podnosioca zahtjeva

Podnosilac zahtjeva u obrascu zahtjeva za realizaciju javnog rada (Poglavlje III, tačka 1) opisuje svoja i/ili iskustva programskog partnera u realizaciji istih ili srodnih programa i/ili projekata. Ocjenjivanje zahtjeva primjenom ovog kriterijuma izbora vrši se dodjeljivanjem od minimalnih 1 do maksimalnih 5 bodova cijeneći iskustva podnosilaca i partnera u upravljanju programima.

1. Kapaciteti podnosioca zahtjeva

Podnosilac zahtjeva u obrascu zahtjeva za realizaciju javnog rada (Poglavlje III, tačka 2) opisuje svoje, kao i resurse programskog partnera, kao što su npr. kadrovski resursi, zatim prostor, oprema, mašine, materijali i slično, koje će angažovati u realizaciji planiranog programa javnog rada. Ocjenjivanje zahtjeva primjenom ovog kriterijuma izbora vrši se dodjeljivanjem od minimalnih 1 do maksimalnih 5 bodova cijeneći mogućnost realizacije, odnosno izvodljivost planiranih aktivnosti angažovanjem opisanih resursa podnosica zahtjeva i/ili partnera.

1. Metodologija predloga programa

Podnosilac zahtjeva u obrascu zahtjeva za realizaciju javnog rada (Poglavlje III, tačke 3, 5 i 6) opisuje aktivnosti koje planira realizovati, s kojim ciljem, kao i koje rezultate planira ostvariti. Ocjenjivanje zahtjeva primjenom ovog kriterijuma izbora vrši se dodjeljivanjem od minimalnih 1 do maksimalnih 5 bodova cijeneći mogućnost da realizacija planiranih aktivnosti obezbijedi postignuće ciljeva i planiranih rezultata programa.

1. Relevantnost predloga programa

Podnosilac zahtjeva u obrascu zahtjeva za realizaciju javnog rada (Poglavlje III, tačka 4), imajući u vidu obavljanje radnih zadataka treba da omogući učesnicima javnog rada održavanje i unaprijeđenje radnih sposobnosti, opisuje njihovu ulogu u sprovođenju planiranih aktivnosti. Takođe, podnosilac zahtjeva opisuje značaj realizacije programa za zadovoljenje potreba korisnika programa. Ocjenjivanje zahtjeva primjenom ovog kriterijuma izbora vrši se dodjeljivanjem od minimalnih 1 do maksimalnih 5 bodova cijeneći doprinos realizovanih aktivnosti u zadovoljenju potreba kako, učesnika, tako i korisnika programa javnogog rada.

Dakle, primjenom drugog, trećeg, četvrtog i petog kriterijuma izbora izvođača programa zahtjevi se ocjenjuju na osnovu podataka navedenih u Obrascu „Zahtjev za realizaciju javnog rada”, poglavlje III Program javnog rada, tačka 1, 2 , 3, 4, 5 i 6.

1. Konkurentnost i razvijenost opštine sprovođenja programa

Primjenom ovog kriterijuma izbora izvođača programa zahtjevi za realizaciju javnog rada ocjenjuju se dodjeljivanjem 2 boda ukoliko je planirana realizacija programskih aktivnosti u: Beranama, Andrijevici, Petnjici, Rožajama, Plavu, Gusinju, Bijelom Polju, Mojkovcu, Kolašinu, Nikšiću, Šavniku, Plužinama, Žabljaku, Pljevljima, Cetinju, Danilovgradu, Tuzima i Ulcinju.

Zahtjevi za realizaciju javnog rada kojima se programske aktivnosti planiraju realizovati u ostalim opštinama primjenom ovog kriterijuma ne ostvaruju bodove.

|  |  |
| --- | --- |
| **NAZIV KRITERIJUMA** | **MAKSIMALAN BROJ**  **BODOVA** |
|  |  |
| 1. **Značaj programa** | **Maksimalno 2 boda** |
|  |  |
| Koliko je planirani program javnog rada značajan za ciljnu grupu programa u opštini realizacije | 1 ili 2 |
| 1. **Iskustva podnosioca zahtjeva** | **Maksimalno 5 bodova** |
| Da li podnosilac zahtjeva i partner/i posjeduju adekvatna iskustva za upravljanje planiranim programom javnog rada | 1 do 5 |
| 1. **Kapaciteti podnosioca zahtjeva** | **Maksimalno 5 bodova** |
| Da li su planirane programske aktivnosti ostvarljive angažovanjem resursa podnosioca zahtjeva i partnera | 1 do 5 |
| 1. **Metodologija predloga programa** | **Maksimalno 5 bodova** |
| Da li su predložene programske aktivnosti odgovarajuće, izvodljive i direktno vezane sa ciljevima i očekivanim rezultatima programa | 1 do 5 |
| 1. **Relevantnost predloga programa** | **Maksimalno 5 bodova** |
| Koliko su predložene programske aktivnosti značajne i usaglašene sa potrebama učesnika i korisnika programa | 1 do 5 |
| 1. **Konkurentnost i razvijenost opštine sprovođenja programa** | **2 boda** |
| Predložene programske aktivnost realizovaće se u opštinama čiji je indeks razvijenosti ispod 100 | 0 ili 2 |
| **MAKSIMALAN BROJ BODOVA** | **24** |

OBAVJEŠTENJE O REZULTATIMA OCJENE PREDLOGA PROGRAMA

Upravni odbor Zavoda za zapošljavanje Crne Gore donosi odluku o izboru korisnika sredstava, koja se dostavlja svim učesnicima javnog konkursa.